TACLOBAN CITY - Nalalangan an guindudumara nga pagprosesi ng National Bureau of Investigation (NBI) agud makilala an mga cadaver ha Brgy Suhi dinhi ha syudad han Tacloban. Ini in mahitungod han kawaray daw pundo han syudad para ha gasolina han truck nga guingagamit ha pagbalhin han mga napoproseso nga mga cadavers ngadto ha permaninte nga lubnganan ha Brgy Basper.
Ha impormasyon nga nakuha han Bombo Radyo Tacloban, Nabaru-an nga 40 nga mga cadavers unta an napoproseso han NBI kada adlaw pero dida han nakalabay nga Lunes in waray bisan usa nga naprroseso tungod hin kawaray truck.
Ha pagka yana in maabot ha 2, 700 an mga narecover nga cadavers pero masobra 1,200 pa la hini an napoproseso tikang dida han magtikang an NBI dida ha bulan han Nobyembre ha nakalabay nga tuig kun diin padayon la guihapon nga nakakuha hin duha ngada tulo nga mga patay nga lawas an Task Force Cadaver.
Nakadugngan pa ha pakuri ha mga NBI nga makilala an mga bag-o nga natatad-an nga mga cadaver nga bukog na la.
Una hini, umaro na hin bulig pinansyal an City Government han Tacloban tikang ha National Government agud magpagawas hin augmentation fund tungod deri na daw hini kaya nga panindugan an paguigin syudad tungod han duro ka guti han projected income para yana nga tuig pero ngada yana in waray la guihapon kabatunan an administrasyon ni Aquino han ira guinhahangyo.
Manunumduman nga tigda nga naghabubu an an income han Tacloban kataliwan maglasurbo an super typhoon tungod han grabe nga danyos nga naidurot hini ha mga establishemento nga ha pagka yana in ada pa la ha 20% an mga negosyo nga nakabalik.
war_Latn war_Latn war_Latn war_Latn war_Latn war_Latn